पन्त होरें डोगरी च औने कोला पैह्‌ले हिन्दी च कवितां लिखियां ते उंदियां ‘पथ पर दीप जलाने वाले’ ‘शहीद की अर्थी’, ‘झरणा’, ‘युग चला’ ‘कौन तुम’ वगैरा रचनां खासियां मश्हूर बी होइयां पर तौले गै उ’नें मसूस कीता जे ओह् डुग्गर दे जन-जन गी जेह्‌ड़ी गल्ल आक्खना चाहन्दे हे ओह् मातृ भाशा छुट्ट कुसै दूई भाशा च नेई ही आक्खी जाई सकदी। पन्त हुंदे गै शब्दे चः “बड़े चिरा दा में मसूस करा दा हा जे हिन्दी भाशा च लिखियां कवतां जम्मू दे सौ-पंजाह् आदमियें कोला अग्गें जनता तगर नेई पुजदियां। एह् छड़ी आपूं बिचें दी वाह-वाही हासल करदियां न। मेरे ग्राएं दे लक्खां करसान लोक इ’नें गी समझी गै नेई सकदे।”